Nos frater Yvo, miseratione divina Cluniacensis ecclesie minister humilis, notum facimus universis presentes litteras inspecturis, quod nos venditionem quam magister Petrus, clericus fratris Garnerii, decani nostri Cluniacensis, et Theobaldus, dictus li Piains, dati curatores ab eodem decano ad distrahendum vel ad vendendum omnes possessiones, hereditates seu bona quecumque Petri Prepositi, burgensis quondam Belleville, sita in villa et jurisdictione Cluniacensi et in locis adjacentibus, et ad tradendam medietatem precii omnium bonorum predictorum nobis et conventui nostro Cluniacensi, et reliquam medietatem pauperibus ville Cluniacensis, secundum quod dictus Petrus Prepositi in sua ultima preceperat voluntate, fecerunt Bartholoto de Roca, burgensi nostro Cluniacensi, et suis in perpetuum, prout in litteris dicti decani super predicta venditione confectis plenius vidimus contineri, volumus, laudamus, confirmamus, approbamus, gratificamus et acceptamus, et eidem venditioni auctoritatem nostram interponimus et decretum. In cujus rei testimonium, sigillum nostrum presentibus duximus apponendum. Datum anno Domini Mº CCº septuagesimo sexto, mense januarii. (Reste du sceau.)